ACC, ECN se leierskap: Opposisie wil hof toe - Politiek - Republikein
Sunday, December 05th, 18:47:31
Prosedure glo nie gevolg nie
02 August 2021 | Politiek
Augetto Graig – "Ons gaan hof toe. Dit werk nie so nie," sê die parlementslid me. Elma Dienda, ná laas Donderdag se spesiale parlementêre sessie.
Die sessie is gehou in opvolg op die vorige dag se sessie om me. Elsie Nghikembua as voorsitter, met mnr. Joram Rukambe en dr. Emmerentia Leonard, na die Verkiesingskommissie van Namibië (ECN) aan te stel, en om die Teenkorrupsiekommissie (ACC) se mnr. Paulus Noah opnuut as direkteur-generaal, en adv. Erna van der Merwe as adjunkdirekteur-generaal aan te stel.
Dienda het saam met ander opposisie-parlementslede alles probeer om die bekragtiging van die aanstellings te verhoed, selfs deur hardop die volkslied te sing om die stemproses te ontwrig. Opposisielede het uitgestap en dit het die regerende party toegelaat om sonder teenstand 'n eenparige meerderheidstem af te dwing.
"Swapo het besluit, en ons het inligting dat hulle ons ten alle koste só sou frustreer, dat ons moet uitstap," het Dienda Vrydag gesê.
"Die parlement was in reses en volgens die grondwet kan 'n spesiale sessie slegs deur 'n afkondiging van die president, afgekondig in die Staatskoerant, byeengeroep word, waarop die Speaker ons lede moet uitnooi. Lydia Kandetu (sekretaris van die Nasionale Vergadering) laat weet ons elfuur die aand, ten spyte dat daar geen afkondiging was nie. Gister om eenuur word ons die afkondiging in die Staatskoerant gewys.
"Die proses is ondemokraties en teen die grondwet. Oorspronklik was die sessie net vir een dag, 27 Julie. Hulle het gedog hulle sou dit in een dag kon bulldoze. Jy kan nie 'n spesiale sessie verleng nie; daar moes 'n nuwe afkondiging gedoen gewees het. Die prosedures is nie gevolg nie," sê sy.
Volgens haar is parlementslede ook nie genoegsaam betrek by die aansoekproses vir die aanstellingskandidate nie. "Ons het nie eens dokumente gesien nie. Geen CV's nie, maar ons moet hierdie ACC- en ECN-kommissarisse goedkeur? Ek weet nie eens hoe lyk hulle nie. Hulle het ons eintlik dom gevat," sê sy.
"Dit werk nie so nie."
Verder, sy sê het die Speaker eenparig die volgorde van die sessie verander om enige debat oor Noa se aanstelling te vermy.
"Noa weet ons hoe nutteloos hy is; die hele Namibië wil hom nie hê nie, net Swapo wil hom daar hê, want hulle moet hom daar hou om hulle skelm goed te beskerm. Hy smeer die korrupsie toe."
Oor die ECN gaan dit nie soseer oor die kandidate nie, sê sy, maar eerder oor die manier waarop die aanstellings gedoen is.
"Ons gaan dit nie daar los nie. Ons kan dit nie so los nie. Die president kan nie net eensydig met die hand kies wie die ACC se direkteur-generaal en adjunkdirekteur-generaal moet wees nie. Die parlement kan nie bloot 'n rubberstempel wees nie. Wat van die skeiding van magte? As die president dink dié is skeiding van magte, dan verstaan hy dit verkeerd," sê sy.
Die PDM -parlementslid me. Elma Dienda sê prosedure is nie gevolg met die aanstelling van ECN en ACC leiers nie. Foto argief